Det bliver svenske Erik Hamrén, der skal forsøge at få AaB væk fra bunden af Superligaen. Han overtager cheftrænerposten fra Lars Friis i den nordjyske klub, som han tidligere har gjort til dansk mester. Det oplyser AaB i en pressemeddelelse. - Som træner behøver Erik Hamrén ingen nærmere præsentation og især ikke i Aalborg, men vi er glade for, at han med kort varsel har takket ja til opgaven. Faktisk var det allervæsentligste med det samme at mærke Eriks glød og ægte interesse for igen at blive cheftræner i AaB, siger AaB's sportschef Inge André Olsen. Erik Hamrén var træner i AaB fra 2004 til 2008. Hans ophold i den nordjyske klub kulminerede med det danske mesterskab, som AaB vandt i 2008. Siden har Erik Hamrén trænet den norske storklub Rosenborg samt været landstræner for Sverige og senest Island. Han ser frem til at vende tilbage til Nordjylland. - Tingene er gået hurtigt, men jeg var ikke et øjeblik i tvivl, da jeg modtog opkaldet. Siden jeg stoppede i klubben, har jeg hele tiden på afstand fulgt AaB så godt som muligt, og jeg har aldrig lagt skjul på, at AaB har en kæmpe plads i mit hjerte, siger Erik Hamrén. Håber på længerevarende samarbejde I første omgang gælder aftalen med Erik Hamrén indtil 30. juni 2023, men der er en stærk intention fra begge parter om, at samarbejdet skal fortsætte længere end indeværende sæson, oplyser AaB. - Jeg kan sagtens se mig selv i jobbet i flere år, og mine ambitioner både på klubbens og på egne vegne er store og intakte, og nu glæder jeg mig til at møde staben og truppen, og så gælder det om at få sat nogle gode præstationer sammen og blive stabile, så vi kan bevæge os væk fra bunden af Superligaen, siger Erik Hamrén. - Erik er både som menneske, træner og leder en stor kapacitet, og så er han  en vinder, og det er absolut hensigten, at dette skal være begyndelsen på endnu et langt og lykkeligt ophold i AaB, siger Inge André Olsen. I alt stod Erik Hamrén fra sin ansættelse i januar 2004 i front for AaB i 188 officielle kampe - heraf 145 i Superligaen, hvilket resulterede i 74 sejre, 35 uafgjorte og 36 nederlag og dermed et pointsnit henover 145 Superliga-kampe på 1,77.

Referat:
AaB’s tidligere mestertræner Erik Hamrén vil fra og med torsdagens træning igen stå i spidsen for klubben.